ሕገ መንግስቱ  የኢትየጵያ ሕዝቦችን የመብት፣የልማትና የዴሞክራሲ ጥያቄዎች መልሷል-ጠ/ሚ ኃይለማርያም
– ለዘመናት ኢትየጵያ ሕዝቦች ሲያነሱት የነበረውን የመብት፣የልማትና ዴሞክራሲ ጥያቄዎች በሕገ መንግስቱ ምላሽ ማግኘታቸውን ጠቅላይ ሚኒስትር ኃይለማርያም ደሳለኝ ገለጹ። ጠቅላይ ሚኒስትሩ ትላንት ኅብር ኢትዮጵያ የሥነ ጥበብና የምርምር ኮሚቴ በኢትዮጵያ ሶማሌ ሕዝብ ባህል፣ ታሪክና ማንነት ዙሪያ «ካሊ ኅብራዊ ምሽት» በሚል በሸራተን አዲስ  በዘጋጀው ልዩ ብሔራዊ ምሽት ላይ እንደገለጹት ሕገ መንግስት የኢትዮጵያን ብሔር ብሔረሰቦች ጥያቄ በዓግባቡ መልሷል፡፡ሕገ መንግሥቱ በመበታተን ቋፍ ላይ የነበረችውን አገር በመፈቃቀድና በመግባባት ላይ እንድትመሰረት ከማድረጉም በላይ ፈጣን የኢኮኖሚ እድገት እንድታስመዘግብ ማስቻሉን  ጠቅላይ ሚኒስትር ኃይለማርያም አስረድተዋል።የሶማሌ ክልል ባለፉት 20 ዓመታት የገጠሙትን ችግሮች ለመወጣት የተጓዘበትን ርቀት ሕገ መንግሥቱ ያስገኘውን ጥቅም ለመለካት እንደሚያስችልም ጠቅላይ ሚኒስትር ኃይለማርያም አብራርተዋል። የፌዴሬሽን ምክር ቤት አፈ ጉባዔ አቶ ካሣ ተክለ ብርሃን በበኩላቸው የኪነ ጥበብ ባለሙያዎች ተቀድቶ የማያልቀውን የአገሪቱ ሕዝቦች ታሪክና ባህል ለሕዝብ ለማስተዋወቅ የሚያደርጉት ጥረት አበረታች መሆኑን ተናግረዋል።የሶማሌ ክልል ርዕሰ መስተዳድር አቶ አብዲ ሙሀመድ ኡመር በበኩላቸው የክልሉ ነዋሪ በባለፉት መንግስታት ተረስቶ እንደነበር አስታውሰው ከኢህአዴግ አገሪቱን ከተቆጣጠረ ጀምሮ ግን በማንነቱ ኮርቶ እራሱን በራሱ ማስተዳደር መጀመሩን አስረድተዋል ፡፡ በክልሉ የሚንቀሳቀሱ ጸረ ሰላም ኃይሎችን በመደምሰስ፣ ከአንዳንዶቹም ጋር በድርድር ወደ ሰላመዊ መንገድ እንዲመለሱ በማድረግ ባለፉት ዓመታት በክልሉ ሰለማ እንደሰፍን መደረጉን አስረድተዋል፡፡በመሆኑም የክልሉ ነዋሪ ከዚህ በፊት የነበረበትን ሥጋት አሶግዶ ፊቱን ወደ ልማት ማዞሩንና በዚህም አመርቂ የፖለቲካ፣ ማህበራዊና ኢኮኖሚያዊ እድገት መመዝገቡን አቶ አብዲ አስረድተዋል፡፡ በክልሉ እየተካሄደ ያለው የመንደር ማሰባሰብ ሥራም በተያዘለት ዕቅድና በጥሩ ሁኔታ እየተካሄደ መሆኑን አስረድተዋል፡፡አቶ አብዲ በመጨረሻም የክልሉ መንግስት ስምንተኛውን የብሔር ፣ብሔረሰቦችና ህዝቦች በዓል በተሳካና በደመቀ ሁኔታ ለማክበር እያደረገው ያለው ዝግጅት በጥሩ ሁኔታ እየተከናወነ  መሆኑን አስረድተዋል፡፡በዝግጅቱ ላይ የመንግሥት ከፍተኛ ባለሥልጣናት፣አምባሳደሮች፣ዲፕሎማቶች፣ አርቲስቶች፣የአገር ሽማግሌዎችና ታዋቂ ሰዎች ተገኝተዋል።     